Vrou praat openhartig ná PE-mesaanvalAnne-Marie in haar rolstoel. Foto: Maroela Media Maroela Media het vroeër berig oor Anne-Marie Stevens (44) wat verlede jaar in Oktober verskeie keer met ŉ mes in die nek gesteek is. Haar vervreemde man, Martin Stevens (48), het hom kort hierna in verband met die aanval aan die polisie oorgegee. Nege maande ná die aanval het Maroela Media Anne-Marie gaan besoek om te hoor hoe dit nou met haar gaan. Hierdie is haar weergawe van die gebeure. “Waar ek vandag sit, is nie lekker nie. Hy het my ontneem van vrouwees. Ek kan nie doen wat ek wil nie. Ek is afhanklik van ander mense. Ek kon alles self doen, maar vandag kan ek nie.” Sy woon tans saam met haar suster Charlotte White en dié se gesin en sy meen hulle doen so baie vir haar. Daar is baie mediese onkostes wat gedek moet word en Anne-Marie sê hulle doen die beste wat hulle kan, maar dat dit finansieel druk op die gesin sit. Anne-Marie bars in trane uit as sy vertel hoe haar lewe handomkeer verander het. “My dogter het nie kans gesien vir my nie, want sy haat hom. Elke oggend as sy my doek moet kom ruil, dan vra sy ‘Mammie, hoekom?’ Ek kan nie soos normale mense ŉ badkamer gebruik nie, want ek dra nou ŉ doek soos ŉ baba.” Anne-Marie en haar suster, Charlotte. Foto: Maroela Media Haar suster Charlotte is nou verantwoordelik vir Anne-Marie se versorging en sy beaam Anne-Marie se opmerkings. “Hy het haar van alles ontneem: Sy kan nie haar hare kam nie, sy kan nie haar hande room smeer nie en sy sal nie weer kan loop nie. Sy het verskriklike pyn. Sy was lief vir dans en sy het nooit stilgesit nie. As dit vir my so moeilik is om haar situasie te verwerk, dan wil ek nie eens weet wat sy dink nie.” Anne-Marie het verlede jaar, ŉ paar maande voor die aanval, die huis waar sy en Martin gewoon het, vir goed verlaat. Sy het by ŉ vriendin in Port Elizabeth gaan woon en sy vertel hoe Martin haar nie met rus wou laat nie en hoe hy haar probeer kontak het. “Hy het nooit opgehou nie – Facebook-boodskappe, WhatsApp en deur middel van vriendinne. Hy het selfs my suster gebel toe ek by haar in Pretoria gekuier het. Hy het haar gesoebat, gesê hy sal vir haar ŉ motorvoertuig koop as sy my net vir hom sal teruggee.” Anne-Marie sê Martin het ook vir verskeie mense geld aangebied om haar weer aan hom terug te besorg. Hy was goed vir my en ons was lief vir mekaar. Ek moet jok as ek sê ek was nie vir hom lief nie. Maar as ek vandag na myself kyk dan wonder ek waar daardie liefde nou is? Hy wou my lewe van my af wegneem, maar hy het dit nie reggekry nie. Anne-Marie vertel van die verhouding wat sy en Martin gehad het. “Hy het altyd ŉ probleem gehad as ek my hare kleur, of my naels doen – ek moes dit altyd skelm doen. Hy het gesê ek maak my mooi vir iemand anders, maar ek het dit vir hom gedoen. Ek moes lag as hy sê ek moet lag. Ek wou net weg, ek wou net weer leef.” Koerantuitknipsels van Anne-Marie se aanval. Foto: Maroela Media Anne-Marie sê sy het probeer wegbreek uit die verhouding, maar dat Martin dit nie wou aanvaar nie. “Ek het probeer om vir hom te sê ek soek ŉ egskeiding, maar toe rand hy my aan. Ek het toe besluit om die huis te verlaat terwyl hy by die werk is, want hy sal my nie andersins toelaat om te gaan nie.” Sy was op 6 Augustus 2015 in die hof om ŉ interdik teen hom te kry, maar dit was blykbaar nog nie bekragtig nie omdat die hof die saak bly uitstel het. Die aand toe sy aangeval is, was Anne-Marie en haar vriendin op pad uit. Sy het in die motor gewag terwyl haar vriendin die hek oopgemaak het. “Toe sy die hek oopstoot, toe staan [Martin] daar met ŉ blou baadjie met die kappie op sy kop. Toe ek weer sien toe is hy aan die bestuurderskant van die kar. Ek het uitgespring met pepersproei in my hand. Ek het net twee opsies gehad – of ek hardloop op met die trappe of af in die straat. Hy het om die kar gehardloop en my gegryp. Hy het my aan die hare beetgekry en ek het vir hom gesê hy maak my seer. My vriendin het om hulp geskree – ek het ook geskree want daar was iemand in die straat wat gestaan en kyk het.” Anne-Marie sê sy het nie besef Martin is besig om haar met ŉ mes te steek nie en dit was eers toe sy haar vriendin se gil hoor, dat sy besef het sy is ernstig beseer. “Ek het net gehoor toe my vriendin skree ‘Kom help, kom help, hy steek vir Anna’. Ek het niks gevoel nie. My visie was weg, daar was net ŉ wit lig wat ek gesien het, maar toe ek val toe kry ek my visie terug. Ek het weer my vriendin hoor skree: ‘Anna is dood!’ Foto: Maroela Media “Toe sy naderkom toe sê ek vir haar ek is nie dood nie, maar ek kan maar gaan – die Here kan my maar kom haal.” Anne-Marie sê Martin het weggehardloop ná die aanval en dat haar vriendin hulp ontbied het. Sy vertel ook dat Martin haar vriendin gekontak het direk ná die aanval. “Hy het vir haar gevra: ‘Is my vrou oukei? Is sy nie dood nie?’ Die polisie was reeds daar en sy het die foon vir die polisie geneem en gesê hy is op die foon. Hulle het hulle nie veel gesteur nie.” Sy is toe in ŉ kritieke toestand na die hospitaal gehaas. “Soos jy kan sien, hang hier ŉ kruis om my nek. Die Here het my gered daardie aand. Ek het daar op die grond gelê en gesê die Here kan my maar kom haal, maar Hy het nie. Ek glo ek is nog hier vir ŉ rede.” Anne-Marie sê sy is met tye moedeloos en hartseer, maar dat sy dankbaar is vir die ondersteuning wat sy van vriende en familie ontvang en dat sy nooit sal moed opgee nie. “Hy het dalk alles van my ontneem, maar hy het nie my siel gevat nie.” *Martin Stevens het reeds in die hof verskyn op ŉ aanklag van poging tot moord, maar hy is nog nie gevra om te pleit nie. Stevens is in April na die Fort England psigiatriese hospitaal verwys vir sielkundige evaluering. Die hofsaak duur voort.